Referat af ordinær generalforsamling i grundejerforeningen Solhøj

tirsdag d. 9. april 2014

**Dagsorden:**

*1. Valg af dirigent*

Bjørn blev valgt som dirigent

*2. Bestyrelsens beretning*

I det forløbne år er luftledninger blevet gravet ned. Før og efter har der været eftersyn. Det blev aftalt med DONG, at de ville udskifte eventuelt knækkede fliser. Arbejdet er afsluttet, og eneste udestående er en faktura fra DONG.

Herudover har vi startet samarbejde op med vores nye leverandør af snerydning. De få gange, der skulle ryddes, var der problemer, men firmaet har beklaget, og der er ikke betalt fuld pris for de gange, hvor det ikke har været i orden.

Som det tredje ønskede kommunen at nedlægge hækarealet mod Husumvej/Slotsherrensvej, alternativt at pålægge grundejerforeningen udgiften for vedligeholdelsen Bestyrelsen henvendte sig til borger-repræsentationen, der har beklaget og lovet, at bestyrelsen tages med på råd, hvis det igen skulle blive aktuelt.

Som det fjerde har der været gennemført vejeftersyn, og der er efterfølgende indgået aftale med entreprenøren om at udbedre de skader, der blev konstateret. Der mangler fortsat at blive udbedret to vejbrønde.

*3. Regnskab*

Regnskabet blev fremlagt. Særligt at bemærke er, at beløbet for snerydning kan virke højt, den milde vinter taget i betragtning, men udgifterne herfra stammer fra forrige vinter. Regnskabet blev godkendt

*4. Forslag*

Det eneste indkomne forslag var bestyrelsens forslag om at permanentgøre snerydningsordning og i den forbindelse hæve kontingentet.

Der blev stillet spørgsmålstegn ved, om grundejere på Husumvej også skulle betale for snerydningen, hvortil der blev svaret, at der ligesom ved andre projekter i foreningen, betales solidarisk.

Der blev stemt om forslaget. 11 stemte for, 2 stemte imod og 2 valgte ikke at stemme. Herudover var der indkommet 4 brevstemmer, 2 for og 2 imod. Forslaget blev dermed vedtaget.

I forbindelse med snerydning opfordres grundejerne til at parkere i samme side af vejen, så det er lettere for snerydningsfirmaet at gennemføre snerydningen.

*5. Budget og fastsættelse af kontingent*

Budget og kontingent blev godkendt.

*6. Fastsættelse af administrationsudgifter*

Fastsættelse af administrationsudgifter blev godkendt.

*7. Valg af bestyrelse og suppleanter*

Pig og Holger blev genvalgt. Da Morten fraflytter grundejerforeningen, var også hans plads i bestyrelsen ledig. Inge-Lise og Bjørn blev valgt ind til de to ledige pladser.

*8. Valg af revisor og suppleanter*

Revisor og suppleant blev genvalgt.

*9. Eventuelt*

Jette foreslog, at man for at få flere til at komme til generalforsamlinger, havde et oplæg af fælles interesse på dagsordenen. Jette vil gerne være kontaktperson på dette. Bestyrelsen vil indkalde forslag via hjemmesiden

Herudover opfordrer bestyrelsen til, at hvis man ønsker at stå for arrangementer i foreningen, så skal man endelig henvende sig.

Endelig oplyste bestyrelsen, at man fremover foretrækker at blive kontaktet via kontaktformularen på hjemmesiden: <http://www.grundsolhoj.dk/>